# *………. (sz.) napirend*

# Előterjesztve: A Közoktatási, Közművelődési, Sport, Egészségügyi, Szociális és Lakásügyi Bizottság

## **E L Ő T E R J E S Z T É S**

### a Képviselő-testület 2021. augusztus 31-ei ülésére

**Tárgy:** Javaslata Budapest Főváros II. Kerületi Önkormányzat I. sz. Gondozási Központ gondozóházi szolgáltatás felülvizsgálatáról készült szakmai vélemény elfogadásáról

**Készítette:** …………………………………

Ötvös Zoltán

intézményirányítási osztályvezető s.k.

**Egyeztetve:** …………………………………

dr. Varga Előd Bendegúz

alpolgármester

…………………………………

Vargáné Luketics Gabriella

humánszolgáltatási igazgató s.k.



**Látta:** …………………………………

dr. Szalai Tibor jegyző

…………………………………………

dr. Silye Tamás

jegyzői igazgató



1. *A napirend tárgyalása zárt ülést nem igényel.*

1. **Tisztelt Képviselő-testület!**

A szociális igazgatásról és szociális ellátásokról szóló 1993. évi III. törvény (továbbiakban: Szt.) 86. § (2) bekezdés d) pontja alapján Budapest Főváros II. Kerületi Önkormányzat I. számú Gondozási Központ (1027 Budapest, Bem tér 2.) látja el az az időskorúak átmeneti ellátása (továbbiakban: gondozóház) kötelező önkormányzati feladatot a kerületben.

A gondozóház ideiglenes jelleggel, legfeljebb egyévi időtartamra, teljes körű ellátást biztosít folyamatos ápolást nem igénylő, járóképes, családi gondozást nélkülöző, krízishelyzetbe került, illetve kórházi ápolás után gondozást, felügyeletet igénylő, otthonában bármely szociális vagy egészségi okból a házi segítségnyújtás keretében nem gondozható időskorú, valamint 18. életévét betöltött igénylők részére.

Mind az intézmény éves szakmai beszámolóiban, mind a Képviselő-testület 55/2020.(II.27.) határozatával felülvizsgált kerületi Szociális Szolgáltatástervezési Koncepciójában megfogalmazódtak nevezett intézménnyel kapcsoltban az alábbiak: *„Az idősek átmeneti gondozóháza 10 férőhelyének biztosítására két háromágyas és egy négyágyas szoba áll rendelkezésre, mely sokszor akadálya a rászorultak beköltözésének, mivel leginkább az egy és kétágyas szobában való elhelyezésre van igény. Házaspárok elhelyezésére a kétágyas szoba hiánya miatt nincs mód.*

*A gondozóház nem rendelkezik a rendeletben előírt közösségi együttlétre, tevékenységre (pl. társalgó, könyvtár, foglalkoztató), mentális gondozásra, egészségügyi ellátás céljára (pl. orvosi szoba, betegszoba), a látogatók fogadására szolgáló helyiséggel, nincs akadálymentesítve. A szobákban nincs mosdó, a szekrények a folyosón helyezkednek el, az étkeztetésre sem a konyha, sem a szobákban rendelkezésre álló hely nem megfelelő, ebédlő nincs. A szobák mérete nem éri el az előírás szerinti minimális négyzetméterszámot. Az intézménynek nincs sem kertje, sem terasza, sem erkélye, emiatt a nehezen mozgó ellátottak egyáltalán nem tudnak levegőzni.*

*A fentieken kívül figyelembe kell venni azt a jogszabály tervezetet is, miszerint legkésőbb 2023-ig megszüntetné a kormány (a hajléktalanok átmeneti ellátása kivételével) az átmeneti szociális intézményi ellátási formákat. A módosítás indoklása szerint hosszú távú cél, hogy az átmeneti szolgáltatási formákat kivezessék a szociális ellátások rendszeréből. A gondozóházat igénybe vevők nagy része a tartós, bentlakásos intézményi elhelyezésre vár.”*

Az intézmény infrastrukturális hiányosságai a veszélyhelyzet ideje alatt még nagyobb mértékűvé váltak. A gondozottak bezártság érzése – különösen látogatási és kijárási tilalom idején – fokozódott. Az épület műszaki paraméterei nem teszik lehetővé a bővítést, az átalakítást, vagy az akadálymentesítést. (*2023. év januárjától már nem kapna működési engedélyt az intézmény arra, hogy tartós bentlakásos intézménnyé alakuljon át.)*

A Képviselő-testület a 332/2020.(X.29.) határozatával úgy döntött, hogy a tervezett jogszabályi változásokat figyelembe véve, valamint az intézetben a járványügyi időszakban előállt helyzet megoldásához szükséges az I. Sz. Gondozási Központban (1027 Budapest, Bem József tér 2.) nyújtott szolgáltatások közül a gondozóházi szolgáltatásának felülvizsgálata, az idősek átmeneti ellátásának korszerű, minden igényt kielégítő elhelyezésének alternatív megoldásának kidolgozása. A felsorolt feladatokra a testület felkérte az ágazatért felelős alpolgármestert, a Közoktatási, Közművelődési, Sport, Egészségügyi, Szociális és Lakásügyi Bizottságot, (továbbiakban: KKSEB), a Humánszolgáltatási Igazgatóság munkatársait, valamint nevezett intézmény vezetőjét (továbbiakban: Szakmai Munkacsoport).

2021. május 20-ai online bizottsági ülésén megvitatásra került az a szakmai munkaanyag, melyben összegzésre került az I. Sz. Gondozási Központ személyi, tárgyi feltételeinek alakulása, költségvetési kiadásainak-bevételeinek számszerűsítése.

A munkaanyagban bemutatásra került annak lehetősége, ha az idősek átmeneti ellátásának kötelező önkormányzati feladatát a továbbiakban ellátási szerződés keretében biztosíthatná az önkormányzat, ebben az esetben milyen új alapellátásokkal, szolgáltatásokkal bővülhetne a kerület szociális ellátórendszere.

A felszabaduló emeleti rész megoldhatná azokat a hiányosságokat is, melyekkel az intézmény jelenleg küzd: nincs megfelelő helyiség, ahol négyszemközti beszélgetéseket lehetne folytatni, az idősek nappali ellátásának nincs pihenőnek alkalmas része, a gondozóknak nincs sem étkeztetésre, sem az adminisztráció végzésére alkalmas hely.

A szerződéskötés további előnye lehetne, hogy az átmeneti ellátást kérő idősek többsége tartós bentlakásos elhelyezésre vár, így a szerződött intézményen belüli végleges elhelyezés biztosítása is megoldható.

A fentieket figyelembe véve a II. kerület polgármestere ajánlat-tételi felhívással megkereste Budapest Főváros XI. Kerület Újbuda Önkormányzatát, Budapest Főváros III. Kerület Óbuda-Békásmegyer Önkormányzatát, Pilisvörösvár Önkormányzatát, valamint 3 kerületi bentlakásos intézményt: a Senectus Idősek Otthonát, a Katolikus Szeretetszolgálat XXIII. János Pápa Szeretetotthonát és az Időskorúak Árpád-házi Szent Erzsébet Szociális Otthonát.

A megkeresett önkormányzatok, intézmények közül a Katolikus Szeretetszolgálat, a Senectus Idősek Otthona vezetője, illetve Pilisvörösvár polgármestere tájékoztatta a II. kerületi polgármestert arról, hogy az intézményüknek nincs a feladat ellátására működési engedélye, illetve Pilisvörösvár Önkormányzata csak a helyi lakosok átmeneti ellátását tudja biztosítani.

A III. és XI. kerületi önkormányzati fenntartású intézmények rendelkeznek az átmeneti ellátás nyújtására működési engedéllyel, a Szent Erzsébet Otthon nem rendelkezik engedéllyel, de vállalná az engedélyezési eljárás lefolytatását. Jelenleg a hozzá forduló igénylőkkel a tartós bentlakásos intézményi forma keretein belül határozott idejű megállapodás megkötésére van lehetősége. Ez utóbbi valamennyi bentlakásos intézmény számára biztosított.

A Szakmai Munkacsoport a 2021. július 27-ei ülésén megvitatta a beérkezett javaslatokat.

Az I. sz. Gondozási Központban – a világjárvány időszaka előtt – az átlagos ellátotti létszám 7-5 fő volt, ebből kerületi lakcímmel rendelkező ellátott 3-4 fő volt, így egy kiszerződés esetén az évekre visszamenően figyelembe vett átlagos igénybe vételi létszámok alapján - 4 fő kerületi igénybe vevőre köthetne megállapodást a testület.

A beérkezett javaslatok közül a szakbizottság a XI. kerületi Önkormányzat javaslatát tartja leginkább alkalmasnak a szerződés kötésre az alábbi szempontokat figyelembe véve: az intézmény rendelkezik működési engedéllyel az adott szakfeladatra, a szakápolási teendőket is elláthatnak, egy épületen belül található az átmeneti elhelyezést és a tartós elhelyezést biztosító rész, így könnyen átjárható a két ellátási forma. A gondozóház jól felszerelt, barátságos, kertes, két ágyas szobák/apartmanok (valamennyi fürdőszobás) vannak. Az Önkormányzatnak több éve van már kialakult jó munkakapcsolata a XI. kerülettel, önkormányzati fenntartású intézményük biztosítja 3 fő súlyos fogyatékkal élő kerületi gyermek nappali ellátását.

Abban is egyetértés volt, hogy amennyiben a 4 főre kötendő megállapodás megkötése után további igények merülnének fel kerületi idősek esetében gondozóházi ellátásra, ebben az esetben további tárgyalásokat folytat a fenntartó a másik két ajánlattevővel is.

Amennyiben az ellátási szerződés megkötését támogatja a Tisztelt Képviselő-testület, rendezni kell ezen a szakfeladaton dolgozó munkatársak közalkalmazotti jogviszonyát is. Az I. sz. Gondozási Központ gondozóházi részlegében jelenleg 1 fő vezető ápoló, 5 fő szakképzett gondozó és 1 fő takarító dolgozik, az ellátási szerződés megkötése esetén a gondozóházi munkakörük megszűnik a dolgozóknak a jelenlegi intézményben. Az érintett dolgozók számára felajánlható lehetőségek a következők:

* az átmeneti ellátást biztosító új intézmény átvehet a dolgozókat,
* a házi segítségnyújtás feladat szolgáltatás kibővítésével a gondozók további foglakoztatása a jelenlegi intézményben történhet,
* egyéb esetben a jogszabályban rögzített felmentési időre járó összeg, illetve 3 dolgozó esetében végkielégítés kerül kifizetésre.

Az ellátási szerződés megkötésével egyidejűleg intézkedési tervet kell készíteni a szolgáltatás átalakításáról, ideértve a hatósági ügyeket, és a munkaügyi feladatokat is.

A Szakmai Munkacsoport az alábbi javaslatot tette:

1. A járványhelyzetre való tekintettel az idősek átmeneti ellátásának megfelelő, szakmailag magas színvonalú, a gondozottak részére előnyös feltételekkel történő szolgáltatás biztosítása céljából a legrövidebb időn belül az ellátási szerződéses megkötése javasolt olyan szolgáltatóval, aki már jelenleg is rendelkezik a szolgáltatás működtetésének feltételeivel.
2. A beérkezett ajánlatok közül a XI. kerületi Önkormányzat ajánlatát tartja a Szakmai Munkacsoport szakmailag a legmegfelelőbbnek, tekintettel arra, hogy az ellátottak elhelyezése saját fürdőszobával, teakonyhával felszerelt erkélyes kétágyas apartmanokban biztosított, az átmeneti ellátás nyújtására működési engedéllyel már rendelkezik és 4 fő elhelyezését vállalják.

A Szakmai Munkacsoport további egyeztetést javasol a szolgáltatási díjjal kapcsolatosan.

1. Amennyiben a 4 főre kötendő megállapodás megkötése után további igények merülnének fel kerületi idősek esetében gondozóházi ellátásra, ebben az esetben további tárgyalásokat folytasson a fenntartó.
2. Az ellátási szerződés előkészítésére és a Képviselő-testület elé terjesztésére javasolt időpont 2021. szeptember.
3. Az ellátási szerződés megkötését követően az alapellátásra, illetve a gondozóházi szolgáltatás fejlesztésére készüljön intézkedési terv.
4. Javasolt lakossági felmérés a szociális szolgáltatások fejlesztéséhez, hosszabb távú koncepció elkészítéséhez.

**HATÁROZATI JAVASLAT**

A Képviselő-testület úgy dönt, hogy a 332/2020.(X.29.) sz. határozatával az I. Sz. Gondozási Központ gondozóházi szolgáltatásának felülvizsgálatára felkért Közoktatási, Közművelődési, Sport, Egészségügyi, Szociális és Lakásügyi Bizottság és a határozatban megjelölt további személyek bevonásával létrehozott Szakmai Munkacsoportjának – a határozat mellékletét képező – szakmai véleményét (munkaanyagát) elfogadja, és egyetért az abban megfogalmazott javaslatokkal.

Felkéri a polgármestert a szükséges intézkedések megtételére.

**Felelős:** Polgármester

**Határidő:** 2021. december 31.

*A döntés meghozatalához egyszerű többségű szavazati arány szükséges.*

Budapest, 2021. augusztus 24.

Kovács Márton

alpolgármester

*Határozat melléklete:*

**Szakmai vélemény a szociális szolgáltatások átalakításáról, fejlesztéséről kiemelten az**

1. Sz. Gondozási Központban nyújtott gondozóházi szolgáltatást

**Előzmények:**

A Képviselő-testület a 332/2020.(X.29.) sz. határozatával úgy döntött, hogy a tervezett jogszabályi változásokat figyelembe véve, valamint az intézetben a járványügyi időszakban előállt helyzet megoldásához szükséges az I. Sz. Gondozási Központban nyújtott szolgáltatások közül a gondozóházi szolgáltatásának felülvizsgálata, a szolgáltatás rövid és hosszú távú koncepciójának kidolgozása. A felsorolt feladatokra a testület felkérte az ágazatért felelős alpolgármestert, a Közoktatási, Közművelődési, Sport, Egészségügyi, Szociális és Lakásügyi Bizottságot, (továbbiakban: KKSEB), a Humánszolgáltatási Igazgatóság munkatársait, valamint nevezett intézmény vezetőjét (továbbiakban: Szakmai Munkacsoport).

**Rendelkezésre álló információk:**

* **Kerület demográfiai helyzete:** (lásd: szociális szolgáltatástervezési koncepció 2019. [Szabályzatok | Budapest Főváros II. Kerület Önkormányzata (masodikkerulet.hu)](https://masodikkerulet.hu/rendeletek-szabalyzatok/szabalyzatok)
* **Kerületben jelenleg az idősek számára nyújtott önkormányzati szolgáltatások:**

Családsegítés: A családsegítés a szociális vagy mentálhigiénés problémák, illetve egyéb krízishelyzet miatt segítségre szoruló személyek, családok számára az ilyen helyzethez vezető okok megelőzése, a krízishelyzet megszüntetése, valamint az életvezetési képesség megőrzése céljából nyújtott szolgáltatás.

Étkeztetés: A szociális étkeztetés keretében azoknak a szociálisan rászorultaknak a legalább napi egyszeri meleg étkezéséről kell gondoskodnia a települési önkormányzatoknak, akik azt önmaguk, illetve eltartottjaik részére tartósan vagy átmeneti jelleggel nem képesek biztosítani.

Házi segítségnyújtás: A házi segítségnyújtást szintén minden települési önkormányzatnak biztosítania kell, azon szociálisan rászoruló személyek részére, akik önálló életvitelük fenntartásához igényelnek segítséget. A szolgáltatás gondozási szükséglet-vizsgálat után vehető igénybe, mely meghatározza, hogy szociális segítésre vagy személyes gondozásra jogosult az igénylő.

Jelzőrendszeres házi segítségnyújtás: A jelzőrendszeres házi segítségnyújtást állami feladatként működteti az arra kijelölt szerv (jelenleg a Nemzeti Szociálpolitikai Intézet) azon szociálisan rászoruló személyek részére, akik önálló életvitelük fenntartása mellett felmerülő krízishelyzetek (pl. baleset, rosszullét, betörés) elhárításához igényelnek segítséget.

Nappali ellátást nyújtó intézmény (idősek klubja és demens személyek nappali ellátása): A nappali ellátást a 3.000 fő lakosság szám feletti önkormányzatok kötelessége biztosítani, azon rászoruló idős személyek részére, akik segítséget igényelnek önálló életvitelük, társas kapcsolataik fenntartásához.

Átmeneti elhelyezést nyújtó intézmény (időskorúak gondozóháza): Ideiglenes jelleggel, legfeljebb egy évi időtartamra teljes körű ellátást biztosítanak, azoknak az időskorúaknak, akik önmagukról betegségük miatt vagy más okból otthonukban időlegesen nem képesek gondoskodni. A szolgáltatás megszervezése 30.000 fős lakosság szám felett kötelező az önkormányzatoknak.

**Szolgáltatások intézményi háttere:**

A kerületben 3 önkormányzati fenntartású gondozási központ (az I., II., és III. Számú Gondozási Központ), valamint ellátási szerződés keretében egy egyházi fenntartású gondozási központ (Magyarok Nagyasszonya Ferences Rendtartomány Gondviselés Háza Gondozási Központ és Idősek Klubja) látja el a szociális szolgáltatásokat.

* **A gondozóházi szolgáltatás jelenleg rendelkezésre álló tárgyi feltételei és fenntartási költsége:**

A gondozóház a nyitott intézményként működő gondozási központ részét képezi, így az nem egy elkülönült és zárt terület. A részleg az intézmény emeletén került kialakításra, ám a két szint között az akadálymentesítés nem kivitelezhető.

A mozgásukban korlátozott személyek a lift hiánya miatt vagy már eleve nem tudják igénybe venni a gondozóházi szolgáltatást vagy, ha az itt tartózkodásuk során romlott annyira a fizikai állapotuk, hogy már nem tudnak lépcsőn járni, akkor nem tudják elhagyni a felső szintet, így életterük a szobájukra korlátozódik.

Az idősek átmeneti gondozóháza 10 férőhelyének biztosítására két háromágyas és egy négyágyas szoba áll rendelkezésre, mely sokszor akadálya a rászorultak beköltözésének, mivel leginkább az egy és kétágyas szobában való elhelyezésre van igény, sokan ennek hiánya miatt nem veszik igénybe a szolgáltatást.

Házaspárok elhelyezésére a kétágyas szoba hiánya miatt nincs mód.

A lakószobák mérete nem megfelelő, minden lakószobában több mint 4 négyzetméter területet foglal el a dobogó, így az ezen felül használható területek a következők:

1. sz. szoba: 14 nm (3 ágyas jogszabályi előírás 18 nm)

2. sz. szoba: 17 nm (4 ágyas jogszabályi előírás 24 nm)

3. sz. szoba: 13 nm (3 ágyas jogszabályi előírás 18 nm)

Mivel a gondozóházi részleg a galérián helyezkedik el és nincs lift, emiatt azokat a személyeket, akik nem tudnak lépcsőn járni, csak nagyon indokolt esetben részesíthetők ellátásban.

A folyosó nagyon szűk és helyenként kanyargós, ezért ott szobavécével, kerekesszékkel közlekedni nem lehet, járókerettel és rollátorral is csak nagyon nehezen.

A 3 és 4 ágyas szobák miatt nem lehet férfi ellátottat felvenni, mert nem jelentkeznek olyan létszámban, hogy feltölthető lenne egy 3 ágyas szoba, illetve ha már 8 fő hölgy tartózkodik a gondozóházban nem lehet üres szobát biztosítani.

Az ablakok csak bukóra nyithatók, de ehhez is fel kell mászni a dobogóra, a szellőztetéshez ki kell akasztani az ablakot a tokból és úgy lenyitni, ami rendkívül balesetveszélyes, az ellátottak nem tudnak saját maguk ablakot nyitni és zárni, ez fokozza a kiszolgáltatottság érzésüket.

Az intézet infrastrukturális hiányosságai a veszélyhelyzet ideje alatt még nagyobb mértékűvé váltak. A gondozottak bezártság érzése – különösen látogatási és kijárási tilalom idején – fokozódott. Az épület műszaki paraméterei nem teszik lehetővé a bővítést, az átalakítást, vagy az akadálymentesítést. (*2023. év januárjától már nem kapna működési engedélyt az intézmény arra, hogy tartós bentlakásos intézménnyé alakuljon át.)*

**A gondozóházi szolgáltatás 2021. évre tervezett kiadás-bevétel összegei:**

Kiadások:

Személyi kiadások:            36.894.000 Ft  (1 fő vezető ápoló, 5 fő gondozó, 1 fő takarító)

Dologi+beruházás kiadás: 10.919.250 Ft   ( beruházásra csak 50.000 Ft)

Kiadás összesen:            47.813.250 Ft

Bevétel:

Térítési díj (5 főre kalkulálva):     4.962.000 Ft

2020. évi támogatás (normatíva): 15.285.040. Ft

Bevétel összesen:                       20.247.040 Ft

Különbözet:  27.566.210 Ft

A 4.962.000 Ft bevételt valószínűleg nem fogja tudni teljesíteni az intézmény, az eddigi 4 havi bevétel alapján - ami 1.014.875 Ft volt-, mert ha ebből indulunk ki, akkor az éves bevétel csak 3.044.625 Ft lesz)

Ha a térítési díj bevétel 3.044.625 Ft körül lesz, akkor a különbözet: 29.483.585 Ft, azaz közel 30 millió forintjába kerül az Önkormányzatnak az átlag 2-3 fő ellátott.

2021. Április 30-án a négy havi az ellátotti átlaglétszám 2,18 fő volt.

* Dolgozói létszám: 7 fő, ebből egy vezetőgondozó, 5 gondozó és 1 fő technikai dolgozó
* **Jogszabályi környezet változása:**

A szociális igazgatásról és szociális ellátásokról szóló 1993. évi törvény (továbbiakban: Szt.) 80. § (3) bekezdése alapján az átmeneti elhelyezést nyújtó intézmény – az éjjeli menedékhely és a hajléktalan személyek átmeneti szállása kivételével – **2022. december 31-éig működhet, azaz 2022. december 31-ével megszünteti** az idézett jogszabály az idősek átmeneti ellátásának szakfeladatát. Azon intézmények, melyek időskorúak átmeneti intézményeként működnek, átalakulhatnak tartós, bentlakásos idősek otthonává. A bentlakásos idősek otthonok határozott időre történő elhelyezéssel fogják biztosítani a szolgáltatást.

A fentiek értelmében – a törvény erejénél fogva – az önkormányzat ellátási kötelezettsége megszűnik 2023. január 1. napjától az idősek átmeneti ellátásának biztosítására.

**A Szakmai Munkacsoport tevékenysége:**

2021. május 20-ai online bizottsági ülésén megvitatásra került az a szakmai munkaanyag, melyben összegzésre került az I. Sz. Gondozási Központ személyi, tárgyi feltételeinek alakulása, költségvetési kiadásainak-bevételeinek számszerűsítése.

A munkaanyagban bemutatásra került annak lehetősége, ha az idősek átmeneti ellátásának kötelező önkormányzati feladatát a továbbiakban ellátási szerződés keretében biztosíthatná az önkormányzat, ebben az esetben milyen új alapellátásokkal, szolgáltatásokkal bővülhetne a kerület szociális ellátórendszere.

A felszabaduló emeleti rész megoldhatná azokat a hiányosságokat is, melyekkel az intézmény jelenleg küzd: nincs megfelelő helyiség, ahol négyszemközti beszélgetéseket lehetne folytatni, az idősek nappali ellátásának nincs pihenőnek alkalmas része, a gondozóknak nincs sem étkeztetésre, sem az adminisztráció végzésére alkalmas hely.

A szerződéskötés további előnye lehetne, hogy az átmeneti ellátást kérő idősek többsége tartós bentlakásos elhelyezésre vár, így a szerződött intézményen belüli végleges elhelyezés biztosítása is megoldható.

Az ülésen a szakmai bizottság egyetértését fejezte ki arra vonatkozóan, hogy egy esetleges ellátási szerződés megkötéséhez a II. kerületi polgármester keressen meg olyan kerületi vagy egyéb kerületek bentlakásos intézményeit, melyek vállalhatnák a II. kerületi idősek átmeneti ellátásának biztosítását

**Ajánlat-tételi felkérések:**

A fentieket figyelembe véve az alábbi kerületeknek, agglomerációs településnek, illetve kerületi intézményeknek jutattuk el a polgármesteri megkeresést:

* Budapest Főváros XI. Kerület Újbuda Önkormányzat polgármesterének <https://kozigazgatas.ujbuda.hu/ujbudai-idosek-haza>
* Budapest Főváros III. Kerület Óbuda-Békásmegyer Önkormányzat polgármesterének <https://oszszi.hu/>
* Pilisvörösvár Önkormányzat polgármesterének
* Senectus Idősek Otthona vezetőjének
* Katolikus Szeretetszolgálat XXIII. János Pápa Szeretetotthon vezetőjének
* Időskorúak Árpád-házi Szent Erzsébet Szociális Otthona vezetőjének <https://szenterzsebetidosekotthona.hu/>.

A megkeresett önkormányzatok, intézmények közül a Katolikus Szeretetszolgálat, a Senectus Idősek Otthona vezetője, illetve Pilisvörösvár polgármestere tájékoztatta a II. kerületi polgármestert arról, hogy az intézményüknek nincs a feladat ellátására működési engedélye, illetve Pilisvörösvár Önkormányzata csak a helyi lakosok átmeneti ellátását tudja biztosítani.

A III. és XI. kerületi önkormányzati fenntartású intézmények rendelkeznek az átmeneti ellátás nyújtására működési engedéllyel, a Szent Erzsébet Otthon nem rendelkezik engedéllyel, de vállalná az engedélyezési eljárás lefolytatását. Jelenleg a hozzá forduló igénylőkkel a tartós bentlakásos intézményi forma keretein belül határozott idejű megállapodás megkötésére van lehetősége. Ez utóbbi valamennyi bentlakásos intézmény számára biztosított.

Az I. sz. Gondozási Központban – a világjárvány időszaka előtt – az átlagos ellátotti létszám 7-5 fő volt, ebből kerületi lakcímmel rendelkező ellátott 3-4 fő volt, így egy kiszerződés esetén elegendő lenne 4 főre kötni a megállapodást.

Az alábbi táblázatban összegzésre kerültek a beérkezett ajánlatok:

|  |  |  |  |  |
| --- | --- | --- | --- | --- |
| **Ajánlattevő** | **Intézmény neve** | **Intézmény címe** | **Szerződés esetén befogadható személyek száma (fő)** | **Működési engedéllyel rendelkezik**  **átmeneti ellátásra** |
| **III. Kerület Óbuda-Békásmegyer** | Derűs Alkony Gondozóház | 1039 Budapest, Zipernowsky utca 1. | 2 | igen |
| **XI. Kerület Újbuda** | Újbudai Idősek Háza | 1115 Budapest, Fraknó utca 7. | 4 | igen |
| **Időskorúak Árpád-házi Szent Erzsébet Szociális Otthona** | Időskorúak Árpád-házi Szent Erzsébet Szociális Otthona | 1021 Budapest, Szerb Antal utca 13-17. | 10 | nem |

A XI. kerületi Önkormányzattal már van munkakapcsolata a II. Kerületi Önkormányzatnak, megállapodással biztosítják 3 fő súlyos fogyatékkal élő gyermek ellátását.

A gondozóház jól felszerelt, barátságos, kertes, két ágyas szobák/apartmanok (valamennyi fürdőszobás) vannak. Valamennyi intézmény honlapja megtekinthető, szükség szerint további fényképek, illetve személyes látogatás is megoldható.

A szerződéskötéssel egyidejűleg az alapellátások bővítésére, illetve új szolgáltatások bevezetésére nyílna lehetőség. Az alapszolgáltatások innovatív, idősbarát segítséget jelentenének a kerületi idősöknek, s családoknak, így nem csak piaci áron kellene ezeket a szolgáltatásokat igénybe venni, illetve több esetben elkerülhető vagy lerövidíthető idő lenne az egészségügyi ellátó rendszer igénybe vétele, vagy kitolódhatna a bentlakásos intézménybe kerülés időszaka.

* **Lehetséges fejlesztések az alapszolgáltatásban:**

1.Mentálhigiénés ellátás

2.Gyógypedikűr

3.Fodrász szolgáltatás

4.Jelzőrendszeres házi segítségnyújtás bővítése

5.Gyógytorna, gyógymasszázs

6. Házi segítségnyújtás hét végére és munkaszüneti napokra való kiterjesztése

7. Takarítás

8. Otthonápolás

A felsorolt szolgáltatások fokozatosan kerülnének bevezetésre az ellátotti igények és a költségvetés alakulását figyelembe véve, a fejlesztések a közép illetve hosszabb távú kerületi szociális koncepció részei lehetnek.

A felsoroltak közül az **1 - 4. pontban foglaltak a rövid távú fejlesztések** részét képezhetik a tervezési folyamatoknál, ezért ezen szolgáltatások előnyei kerülnek röviden kifejtésre:

**1. Mentálhigiénés ellátás**

Az idősek és hozzátartozóik körében gyakran hangzik el olyan kérés, hogy elég, ha csak „ránéz” a szociális intézet az igénybe vevőre, mivel nincs konkrét gondozási feladat, amit valamilyen módon - akár a család bevonásával - ne tudnának megoldani, de a magányosságot oldó beszélgetés nagyon hiányzik az életükből. Sokszor az ellátottak és családtagjaik között is felmerülnek nézeteltérések, amit egy szakember segítségével orvosolni lehetne. A mentális gondozás eszköz lehet a gyász feldolgozásának segítésében, az ellátottak korából, egészségi és fizikai állapotából adódó szorongásaik oldásában, pszichés megbetegedéseik orvoslásában.

A házi segítségnyújtás tevékenységei között szerepel a mentális gondozás, de a szolgáltatás nyújtása során ritkán van elegendő idejük erre a gondozóknak, emellett ez nem egy egyszerű „csevegést” takar, hanem mély, felkavaró, érzelmeket is megmozgató beszélgetést, interjút, amihez mentálhigiénés szakképesítéssel rendelkező szakember megfelelőbb lenne. A mentálhigiénés kolléga lenne hivatva arra is, hogy eldöntse, szükséges-e pszichológus szakember bevonása a probléma kezeléséhez, vagy esetleg elegendő-e önkéntes bevonása, mert csak felolvasást, vagy baráti beszélgetést igényel a gondozott.

Ehhez a szolgáltatáshoz először egy fő mentálhigiénés szakdolgozó kerülne közalkalmazotti jogviszonyban felvételre.

**2.Gyógypedikűr**

Az idősek életében már nagy gondot jelent a kéz és lábápolás, ami a legtöbb esetben szakember tudását igényli, ezért a gondozók csak az egyszerű körömvágást végezhetik el, mivel a nem megfelelő beavatkozás súlyos következményekkel járhat.

A gyógypedikűrt szintén megbízási szerződéssel alkalmazott munkavállaló útján lehetne biztosítani, s a teljesített, azaz konkrétan elvégzett munkaórák után fizetnénk a munkadíjat.

**3. Fodrász**

A szolgáltatás főként a lakásukat már elhagyni nem tudó idősek, betegek vehetnék igénybe, hisz a nappali ellátásban részt vevő idősek sokféle szolgáltatásban részesülnek, míg az otthonukat elhagyni nem tudók nem, így ők is igénybe vehetnék a szolgáltatást megfizethető áron.

Megbízási szerződéssel alkalmazott munkavállaló útján célszerű biztosítani a szolgáltatást.

**4. Jelzőrendszeres házi segítségnyújtás bővítés**

A jelzőrendszeres házi segítségnyújtás iránt évek óta nagy az érdeklődés és csalódottan veszik tudomásul az igényt benyújtók, hogy várólista van és a sorra kerülésük akár 6-12 hónapot is igénybe vehet.

Jelenleg a szolgáltatás 80 db jelzőkészülékkel biztosított. Ehhez a készülékszámhoz 4 fő készenléti ügyeletes gondozót és 1 fő koordinátort alkalmaz az intézmény (40 készülékenként 2 fő szakképzett gondozót ír elő a jogszabály). A készenléti ügyeletesek hetente váltják egymást, egy ügyeleti héten egy gondozó teljesít szolgálatot.

A várakozók száma 25-29 fő közötti. A szolgáltatás bővítésénél érdemes lenne 40 készülékszámmal, azaz összesen 120 fő engedélyezett ellátotti számban gondolkodni, így elkerülhető lenne az életmentő készülékre való várakozás, vagy ha elő is fordulna, akkor az ideje nagyon lerövidülne.

A 40 készülékkel való bővítésnél 2 fő gondozót kellene pluszban készenléti ügyeletesként alkalmazni, de ennél az ellátotti létszámnál már indokolt lenne az egy időben való két fő készenléti ügyeletes alkalmazása, így kikerülhető lenne az a probléma, hogy az éles riasztás ideje alatt egy estlegesen befutó újabb segélyhívásra nem tudnánk reagálni.

**Szakmai Munkacsoport továbbgondolásra javasolt kérdései:**

* Az idősek átmeneti ellátásának megfelelő, szakmailag magas színvonalú, a gondozottak részére előnyös feltételekkel történő szolgáltatás biztosítása a cél.
* A jogi szabályok és egyéb feltételek figyelembe vételével a lehető legrövidebb időn belül kerüljön sor a megoldásra.
* A jogszabályi, illetve az egészségügyi környezet változásai miatt a feladat ellátási szerződés megkötése lehet a legjobb és a leggyorsabb megoldás.
* A beérkezett szerződéses ajánlatok közül a javasolt partner kiválasztása a további tárgyalások mielőbbi megkezdése érdekében.
* A gondozóházi szolgáltatás jelenlegi telephelyén történő működésének megszüntetésének pontos időpontjának meghatározása.
* Hosszabb távú koncepció elkészítéséhez szükséges lakossági szükséglet felmérés.
* A képviselő-testületi ülésre javaslat elkészítése 2021. augusztus 31-ig.

**Az I. Sz. Gondozási Központ gondozóházi szolgáltatásának felülvizsgálatával és a szolgáltatás koncepciójával kapcsolatos szakmai javaslat:**

1. A járványhelyzetre való tekintettel az idősek átmeneti ellátásának megfelelő, szakmailag magas színvonalú, a gondozottak részére előnyös feltételekkel történő szolgáltatás biztosítása céljából a legrövidebb időn belül az ellátási szerződéses megkötése javasolt olyan szolgáltatóval, aki már jelenleg is rendelkezik a szolgáltatás működtetésének feltételeivel.
2. A beérkezett ajánlatok közül a XI. kerületi Önkormányzat ajánlatát tartja a Szakmai Munkacsoport szakmailag a legmegfelelőbbnek, tekintettel arra, hogy az ellátottak elhelyezése saját fürdőszobával, teakonyhával felszerelt erkélyes kétágyas apartmanokban biztosított, az átmeneti ellátás nyújtására működési engedéllyel már rendelkezik és 4 fő elhelyezését vállalják.

A Szakmai Munkacsoport további egyeztetést javasol a szolgáltatási díjjal kapcsolatosan.

1. Amennyiben a 4 főre kötendő megállapodás megkötése után további igények merülnének fel kerületi idősek esetében gondozóházi ellátásra, ebben az esetben további tárgyalásokat folytasson a fenntartó.
2. Az ellátási szerződés előkészítésére és a Képviselő-testület elé terjesztésére javasolt időpont 2021. szeptember.
3. Az ellátási szerződés megkötését követően az alapellátásra, illetve a gondozóházi szolgáltatás fejlesztésére készüljön intézkedési terv.
4. Javasolt lakossági felmérés a szociális szolgáltatások fejlesztéséhez, hosszabb távú koncepció elkészítéséhez.

Budapest, 2021. július 27.